Asteroids. Asteroids - bu kosmosga oid koʻp yoʻnalishli otishma arkadali videooʻyin. 1979-yil noyabr oyida Lyle Rains va Ed Logg muallifligida Atari, Inc kompaniyasi tomonidan chiqarilgan. Oʻyinchi vaqti-vaqti bilan uchar likopchalar oʻtadigan asteroidlar maydonida bitta kosmik kemani boshqaradi. Oʻyin maqsadi asteroidlar va likopchalarni otish va yoʻq qilishdir. Ushbu jarayonda ular bilan toʻqnashmasdan yoki likopchalarning qarshi otishiga urilmasdan harakat qilinadi. Asteroidlar soni ortib borishi bilan oʻyin ham qiyinlashib boradi. "Asteroids" Logg va Rains hamkorligida ishlab chiqilgan boʻlib, ular Govard Delman ilgari "Lunar Lander" uchun ishlatgan uskunadan foydalanishgan. Asteroids Kosmos nomli tugallanmagan oʻyinga asoslangan edi. Oʻyinning fizik modeli, boshqaruv sxemasi va elementlari "Spacewar!", "Computer Space" va "Space Invaders"dan olingan va xatolari sinov jarayonlarida tuzatilgan. Oʻyin vektor displeyda ikki oʻlchovli koʻrinishda namoyish etiladi. "Asteroids" arkada oʻyinlari oltin davrining birinchi yirik xitlaridan biri boʻldi. Oʻyin 47 840 tik turadigan oʻyin konsollari va 8 725 kokteyl oʻyin konsollari joylashgan arkada kabinetlarida sotilgan. Oʻyin oʻyinchilar orasida mashhur, ishlab chiquvchilar orasida taʼsirli ekanligini isbotlay olgan. 1980-yillarda oʻyin Atarining uy tizimlariga oʻtkazilgach, Atari VCS versiyasi uch million nusxadan ortiq sotilgan. Oʻyin keng miqyosda ommalashib, bevosita "Defender", "Gravitar" va boshqa koʻplab videooʻyinlarga ham taʼsir qildi. Oʻyin jarayoni. "Asteroids"ning maqsadi asteroidlar va likopchalarni yoʻq qilishdir. Oʻyinchi uchburchak shaklidagi kemani boshqaradi. Kema chapga va oʻngga harakatlanadi, toʻgʻri oldinga oʻq uzadi va oldinga siljiy oladi. Kema bir yoʻnalishda harakatlana boshlagach, agar oʻyinchi boshqa yoʻnalishga surmasa, kema oʻyinchi aralashuvisiz oʻz yoʻnalishida bir muddat davom eta oladi. Oʻyinchi aralashuvi boʻlmasa kema oxir-oqibat toʻxtaydi. Shuningdek, oʻyinchi kemani giperkosmosga ham yuborishi mumkin. Bu harakat esa oʻz-oʻzini yoʻq qilish yoki kemaning ekrandan gʻoyib boʻlib, tasodifiy maydonda paydo boʻlishiga olib keladi. Bu holda asteroid tepasida paydo boʻlish xavfi ham mavjud boʻladi.